Gitte Seeberg (KF), 2000-01-20:
Det Konservative Folkeparti er glad for, at CD har anmeldt denne forespørgsel til finansministeren, da spørgsmålet om brugerbetaling er et både væsentligt og relevant spørgsmål, som det er godt at få debatteret.
Som udgangspunkt finder vi, at brugerbetaling kan være nyttigt i mange situationer.
Fordelen ved brugerbetaling på disse og på andre områder er dels, at borgeren ikke opfatter alt som gratis, og dels, at der vil blive efterspurgt færre offentlige ydelser, når der indføres brugerbetaling.
Dermed vil det offentliges udgifter til service falde.
Det viser erfaringerne.
Vi er absolut ikke berøringsangst over for brugerbetaling, men forudsætningen for yderligere brugerbetaling er, at det også skal medføre et faldende skattetryk.
Brugerbetaling skal ikke blot være en ny måde at opkræve en ny skat på, i tilfælde af at stat, amter eller kommuner ikke kan få budgetterne til at hænge sammen.
Tænker man sig, at der på sigt blev indført brugerbetaling på flere andre områder, end vi kender i dag, må kravet derfor være, at der for den enkelte borger skabes
et økonomiske råderum i form af mindre skattebetalinger, som gør det muligt for den enkelte selv at vælge.
Ikke mindst er det væsentligt, at borgeren får en reel mulighed for at fravælge den pågældende ydelse. Det betyder, at Det Konservative Folkeparti f.eks. ikke ville kunne støtte et forslag om brugerbetaling ved hospitalsindlæggelser, ved sygdom eller ulykker.
Betalingen af disse ydelser er efter vor opfattelse en offentlig opgave, fordi den pågældende ikke har reel mulighed for at fravælge ydelsen.
At det er det offentlige, der skal betale, udelukker naturligvis ikke, at det kan være private aktører, der udfører opgaverne.
Vi mener også, at der er andre kerneområder, hvor der ikke skal være brugerbetaling.
Det gælder f.eks. hjemmehjælpen.
Betingelserne for at få hjemmehjælp er, at man er visiteret til det.
Med andre ord: at det er fastslået, at man har behov for hjemmehjæp.
At pålægge de ældre brugerbetaling, også selv om de måske godt kan betale helt eller delvis for ydelsen, kan vi derfor ikke støtte.
De ældre har krav på en ordentlig hjemmehjælp.
I Det Konservative Folkeparti har vi, som det fremgår, ikke noget ønske om nu og her at indføre fuld brugerbetaling
på alle slags serviceydelser.
Det afhænger helt og holdent af ydelsens karakter og de fordelingsmæssige overvejelser, der følger af brugerbetaling.
Nogle områder er mere oplagte end andre.
For så vidt angår f.eks. børnepasningen, har vi netop sammen med regeringen givet kommunerne mulighed for at opkræve lidt mere i brugerbetaling hos forældrene i de kommuner, som har pasningsgaranti.
Det mener vi faktisk er en rimelig form for brugerbetaling, især når den er koblet sammen med øget service fra kommunernes side i form af pasningsgaranti.
Det vil selvfølgelig helt generelt være interessant at få belyst, hvilke områder der er omfattet af brugerbetalingen, hvordan adfærdsvirkningen er, om der er rimelighed i de forskellige måder og områder, hvorpå der opkræves brugerbetaling.
Der er også afgrænsningsproblemer, som det jo allerede er fremgået af debatten.
Der er brugerbetaling for tandlægebesøg, men ikke for lægebesøg.
Alt det synes jeg det kunne være nyttigt at få belyst, og derfor støtter vi også det forslag til vedtagelse, som CD her har fremsat Et udredningsarbejde om brugerbetaling kan forbedre grundlaget for en fortsat diskussion om brugerbetaling, og det støtter vi varmt.